Κανονισμός (ΕΚ) αριθ. 414/2004 της Επιτροπής

της 5ης Μαρτίου 2004

για θέσπιση ειδικών μέτρων με σκοπό την προσαρμογή των λεπτομερειών διαχείρισης των δασμολογικών ποσοστώσεων κατά την εισαγωγή μπανανών, μετά από την προσχώρηση των νέων κρατών μελών την 1η Μαΐου 2004

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας(1), και ιδίως το άρθρο 20,

Εκτιμώντας τα ακόλουθα:

(1) Ο κανονισμός (ΕΚ) αριθ. 896/2001 της Επιτροπής(2) καθορίζει τις λεπτομέρειες εφαρμογής του κανονισμού (ΕΟΚ) αριθ. 404/93 σχετικά με το καθεστώς εισαγωγής μπανανών στην Κοινότητα. Οι διατάξεις των τίτλων I και II του εν λόγω κανονισμού ορίζουν τις κατηγορίες των παραδοσιακών και μη παραδοσιακών εμπορευομένων, οι οποίοι έχουν γίνει δεκτοί για να προμηθεύουν την Κοινότητα, στο πλαίσιο των δασμολογικών ποσοστώσεων που ανοίγουν κάθε έτος.

(2) Ενόψει της προσχώρησης των δέκα νέων κρατών μελών στην Κοινότητα την 1η Μαΐου 2004, πρέπει να καταγραφούν όλοι οι εμπορευόμενοι που είναι εγκατεστημένοι στην Κοινότητα, με τη σύνθεσή της στις 30 Απριλίου 2004, οι οποίοι προμήθευσαν τις αγορές των εν λόγω κρατών και πληρούν τους όρους που προβλέπονται στα άρθρα 3 και 4 του κανονισμού (ΕΚ) αριθ. 896/2001 στην περίπτωση των παραδοσιακών εμπορευομένων, και στα άρθρα 6 έως 12 του ίδιου κανονισμού στην περίπτωση των μη παραδοσιακών εμπορευομένων.

(3) Για να καταρτιστεί ο κατάλογος των εμπορευομένων που δικαιούνται να συμμετάσχουν στο καθεστώς των δασμολογικών ποσοστώσεων κατά την εισαγωγή, κατ' εφαρμογή των κριτηρίων των κοινοτικών κανονιστικών διατάξεων, πρέπει να θεσπιστούν περίοδοι αναφοράς αντιπροσωπευτικές των εξελίξεων στο εμπόριο. Για τον σκοπό αυτό πρέπει, για τους παραδοσιακούς εμπορευόμενους, να ληφθεί υπόψη η τριετία 2000-2002 για την οποία διατίθενται στοιχεία εισαγωγών. Για τους μη παραδοσιακούς εμπορευόμενους, η διετία 2002 και 2003, που προηγείται ακριβώς του έτους καταχώρισης, μπορεί να ληφθεί υπόψη για την εφαρμογή των διατάξεων του άρθρου 6 του κανονισμού (ΕΚ) αριθ. 896/2001.

(4) Όσον αφορά τους παραδοσιακούς εμπορευόμενους, πρέπει να διευκρινιστεί ότι δεν μπορούν να ληφθούν υπόψη για τον καθορισμό της ειδικής επιπλέον ποσότητας αναφοράς παρά μόνο οι πρωτογενείς εισαγωγές, κατά την έννοια του άρθρου 3 παράγραφος 1 του κανονισμού (ΕΚ) αριθ. 896/2001, που όντως πραγματοποιήθηκαν για τον εφοδιασμό των υπό ένταξη χωρών και κατόπιν τη θέση σε ελεύθερη κυκλοφορία, σε μία ή περισσότερες από τις εν λόγω χώρες. Συνεπώς, πρέπει να προβλεφθεί η υποχρέωση προσκόμισης των τελωνειακών εγγράφων που βεβαιώνουν τη θέση σε ελεύθερη κυκλοφορία στις υπό ένταξη χώρες.

(5) Όσον αφορά τους μη παραδοσιακούς εμπορευόμενους, για να αποφευχθούν οι υπερβολικές αιτήσεις μεριδίου που δεν έχουν σχέση με τις πραγματικές τους δυνατότητες, πρέπει να καθοριστεί ανώτατο όριο για κάθε αίτηση μεριδίου, το οποίο θα εκφράζεται ως ποσοστό των ποσοτήτων που όντως τέθηκαν σε ελεύθερη κυκλοφορία κατά τη διάρκεια ενός από τα έτη που προηγούνται της καταχώρισης και για τις οποίες ο εμπορευόμενος οφείλει να προσκομίσει τα κατάλληλα δικαιολογητικά.

(6) Για να διευκολυνθεί η εξέταση των αιτήσεων των εμπορευομένων και να εναρμονιστεί η επεξεργασία των εν λόγω αιτήσεων, πρέπει να προσδιοριστούν τα κύρια έγγραφα και δικαιολογητικά που μπορούν να υποβάλλονται για τη βεβαίωση της τήρησης των όρων που έχουν θεσπιστεί για την αποδοχή καθεμιάς εκ των δύο κατηγοριών εμπορευομένων.

(7) Πρέπει επίσης να θεσπιστούν οι αναγκαίες διατάξεις για να διασφαλιστούν οι ανάλογες κοινοποιήσεις μεταξύ κρατών μελών και Επιτροπής, και να διοργανωθούν οι αναγκαίες συμπληρωματικές επαληθεύσεις και έλεγχοι, με σκοπό να εντοπιστούν και να προληφθούν οι καταχρηστικές δηλώσεις, να προληφθούν οι παρατυπίες και να διασφαλιστεί η ομαλή λειτουργία των μηχανισμών διαχείρισης του καθεστώτος δασμολογικών ποσοστώσεων κατά την εισαγωγή μπανανών.

(8) Οι διατάξεις του παρόντος κανονισμού εφαρμόζονται με την επιφύλαξη των διατάξεων τις οποίες η Επιτροπή ενδέχεται να θεσπίσει μεταγενέστερα για την πλήρη εφαρμογή στη διευρυμένη Κοινότητα του καθεστώτος που θεσπίστηκε από τους κανονισμούς (ΕΟΚ) αριθ. 404/93 και (ΕΚ) αριθ. 896/2001.

(9) Η επιτροπή διαχείρισης μπανάνας δεν εξέδωσε γνώμη εντός της προθεσμίας που έθεσε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ορισμοί

Για τους σκοπούς του παρόντος κανονισμού νοούνται ως:

α) "Κοινότητα των δεκαπέντε": η Κοινότητα, με τη σύνθεσή της στις 30 Απριλίου 2004·

β) "νέα κράτη μέλη": η Κύπρος, η Εσθονία, η Ουγγαρία, η Λεττονία, η Λιθουανία, η Μάλτα, η Πολωνία, η Τσεχική Δημοκρατία, η Σλοβενία και η Σλοβακία·

γ) "Διευρυμένη Κοινότητα": η Κοινότητα, με τη σύνθεσή της την 1η Μαΐου 2004·

δ) "πρωτογενής εισαγωγή": η οικονομική δραστηριότητα που ορίζεται στο άρθρο 3 παράγραφος 1 πρώτο εδάφιο του κανονισμού (ΕΚ) αριθ. 896/2001·

ε) "ελάχιστη ποσότητα": η ελάχιστη ποσότητα που ορίζεται στο άρθρο 3 παράγραφος 1 τρίτο εδάφιο του κανονισμού (ΕΚ) αριθ. 896/2001·

στ) "αρμόδιες αρχές": οι αρμόδιες αρχές ορίζονται στο παράρτημα του κανονισμού (ΕΚ) αριθ. 896/2001.

Άρθρο 2

Ο παρών κανονισμός έχει ως αντικείμενο τον καθορισμό των εμπορευομένων που είναι εγκατεστημένοι στην Κοινότητα, με τη σύνθεσή της στις 30 Απριλίου 2004, οι οποίοι μπορούν να γίνουν δεκτοί για να συμμετάσχουν στο καθεστώς δασμολογικών ποσοστώσεων κατά την εισαγωγή μπανανών, με βάση τη δραστηριότητά τους σχετικά με τον εφοδιασμό της αγοράς των νέων κρατών μελών, πριν από την προσχώρηση.

Άρθρο 3

Παραδοσιακοί εμπορευόμενοι

1. Ο παραδοσιακός εμπορευόμενος που ήταν εγκατεστημένος στην Κοινότητα των δεκαπέντε κατά τα έτη που αναφέρονται κάτωθι και πληροί του όρους που προβλέπονται στο άρθρο 3 παράγραφος 1 του κανονισμού (ΕΚ) αριθ. 896/2001, και ο οποίος πραγματοποίησε, κατά τη διάρκεια ενός εκ των ετών 2000, 2001 και 2002, την ελάχιστη ποσότητα πρωτογενών εισαγωγών μπανανών με σκοπό την πώλησή τους σε ένα ή περισσότερα από τα νέα κράτη μέλη, δύναται να υποβάλει γραπτή αίτηση χορήγησης ειδικής ποσότητας αναφοράς για την έκδοση των πιστοποιητικών εισαγωγής, από την 1η Μαΐου 2004, στο πλαίσιο του καθεστώτος δασμολογικών ποσοστώσεων κατά την εισαγωγή μπανανών.

Η τήρηση του όρου που αφορά την ελάχιστη ποσότητα καθορίζεται λαμβάνοντας υπόψη το σύνολο των πρωτογενών εισαγωγών που πραγματοποιήθηκαν για τον εφοδιασμό της αγοράς των νέων κρατών μελών.

2. Για τους σκοπούς της εφαρμογής της παραγράφου 1:

- ο παραδοσιακός εμπορευόμενος που είναι καταχωρισμένος σε ένα κράτος μέλος υποβάλλει στις αρμόδιες αρχές του εν λόγω κράτους μέλους γραπτή αίτηση χορήγησης της ειδικής ποσότητας αναφοράς,

- ο εμπορευόμενος που δεν είναι καταχωρισμένος σε ένα κράτος μέλος υποβάλλει στις αρμόδιες αρχές του κράτους μέλους της επιλογής του γραπτή αίτηση καταχώρισης και χορήγησης της ειδικής ποσότητας αναφοράς.

Οι εν λόγω αιτήσεις υποβάλλονται το αργότερο έως τις 15 Μαρτίου 2004.

3. Οι αιτήσεις που αναφέρονται στην παράγραφο 2 περιλαμβάνουν:

α) για καθένα από τα έτη 2000, 2001 και 2002, τις ποσότητες των πρωτογενών εισαγωγών μπανανών που πραγματοποιήθηκαν, οι οποίες κατόπιν τέθηκαν σε ελεύθερη κυκλοφορία στα νέα κράτη μέλη·

β) και δεύτερον, τις αντίστοιχες ποσότητες που τέθηκαν σε ελεύθερη κυκλοφορία για καθένα από τα προαναφερθέντα έτη, στα διάφορα νέα κράτη μέλη.

Άρθρο 4

Μη παραδοσιακοί εμπορευόμενοι

1. Ο μη παραδοσιακός εμπορευόμενος που ήταν εγκατεστημένος στην Κοινότητα των δεκαπέντε κατά την καταχώρισή του και πληροί του όρους που προβλέπονται στο άρθρο 6 του κανονισμού (ΕΚ) αριθ. 896/2001 και ο οποίος άσκησε, κατά τη διάρκεια ενός εκ των δύο ετών 2002 και 2003, εμπορική δραστηριότητα εισαγωγής, σε ένα ή περισσότερα από τα νέα κράτη μέλη, νωπών μπανανών της κλάσης ΣΟ 0803 00 19, δηλωθείσας τελωνειακής αξίας ίσης ή μεγαλύτερης από 1200000 ευρώ, δύναται να υποβάλει αίτηση καταχώρισης σε κράτος μέλος της επιλογής του, για έκδοση πιστοποιητικών εισαγωγής, από την 1η Μαΐου 2004, στο πλαίσιο του καθεστώτος δασμολογικών ποσοστώσεων κατά την εισαγωγή μπανανών.

Για το σκοπό αυτό, ο εμπορευόμενος υποβάλλει στις αρμόδιες αρχές του κράτους μέλους της επιλογής του αίτηση καταχώρισης, η οποία συνοδεύεται από αίτηση ειδικού μεριδίου.

Οι εν λόγω αιτήσεις υποβάλλονται το αργότερο έως τις 15 Μαρτίου 2004.

2. Επί ποινή απόρριψης ως απαράδεκτης, η αίτηση μεριδίου που αναφέρεται στην παράγραφο 1:

α) δεν δύναται να αφορά ποσότητα μεγαλύτερη από το 70 % των ποσοτήτων για τις οποίες προσκομίστηκαν αποδείξεις εισαγωγής, κατ' εφαρμογή του άρθρου 6 παράγραφος 3·

β) πρέπει να συνοδεύεται από απόδειξη σύστασης εγγύησης ύψους 150 ευρώ ανά τόνο αιτούμενης ποσότητας, σύμφωνα με τον τίτλο ΙΙΙ του κανονισμού (ΕΟΚ) αριθ. 2220/85 της Επιτροπής(3), καθώς και από τα κατάλληλα δικαιολογητικά.

Άρθρο 5

1. Δυνάμει του παρόντος κανονισμού, ο εμπορευόμενος δεν μπορεί να ζητήσει να καταχωρισθεί συγχρόνως ως παραδοσιακός και ως μη παραδοσιακός εμπορευόμενος.

2. Οι μπανάνες που επανεξάγονται εκτός των νέων κρατών μελών δεν λαμβάνονται υπόψη για την εφαρμογή του παρόντος κανονισμού.

Άρθρο 6

Δικαιολογητικά

1. Οι εμπορευόμενοι κοινοποιούν στις αρμόδιες αρχές, ταυτόχρονα με τις αιτήσεις που αναφέρονται στα άρθρα 3 και 4, τα αναγκαία δικαιολογητικά.

2. Για πρωτογενή εισαγωγή, ο εμπορευόμενος οφείλει να αποδείξει ότι διεξήγαγε, για λογαριασμό του, την αγορά μπανανών από τους παραγωγούς, την αποστολή, καθώς και την πώλησή τους, με σκοπό να τεθούν σε ελεύθερη κυκλοφορία σε ένα από τα νέα κράτη μέλη. Για το σκοπό αυτό, ως δικαιολογητικά των αιτήσεων που αναφέρονται στο άρθρο 3 μπορούν κυρίως να προσκομιστούν:

α) το συμβόλαιο αγοράς στη χώρα παραγωγής·

β) η φορτωτική θαλάσσιας μεταφοράς και το δηλωτικό φορτίου του πλοίου·

γ) το ασφαλιστήριο συμβόλαιο που καλύπτει κυρίως τη θαλάσσια μεταφορά·

δ) τα τιμολόγια και οι αποδείξεις πληρωμής της αγοράς των εμπορευμάτων·

ε) τα τιμολόγια και οι αποδείξεις πληρωμής της θαλάσσιας μεταφοράς·

στ) οι αποδείξεις πληρωμής του ασφαλιστηρίου συμβολαίου που καλύπτει τη θαλάσσια μεταφορά·

ζ) τα τιμολόγια ή/και τα έγγραφα πώλησης για τον εφοδιασμό των νέων κρατών μελών·

καθώς και κάθε έγγραφο το οποίο βεβαιώνει την πραγματοποίηση πρωτογενούς εισαγωγής.

Η θέση σε ελεύθερη κυκλοφορία στα νέα κράτη μέλη αποδεικνύεται από τις δηλώσεις εισαγωγής ή από άλλα κατάλληλα τελωνειακά έγγραφα.

Ως δικαιολογητικά προσκομίζονται τα πρωτότυπα έγγραφα ή τα επικυρωμένα αντίγραφά τους.

3. Τα δικαιολογητικά που πρέπει να προσκομίζονται για τις αιτήσεις που αναφέρονται στο άρθρο 4 είναι αυτά που αναφέρονται στο άρθρο 7 παράγραφος 2 του κανονισμού (ΕΚ) αριθ. 896/2001.

Άρθρο 7

Έλεγχοι και επαληθεύσεις από τα κράτη μέλη

1. Τα κράτη μέλη πραγματοποιούν τους αναγκαίους ελέγχους για να διασφαλίσουν ότι οι εμπορευόμενοι πληρούν όλους τους αναγκαίους όρους για να αναγνωριστούν, κατά περίπτωση, ως παραδοσιακοί εμπορευόμενοι ή ως μη παραδοσιακοί εμπορευόμενοι, σύμφωνα με τις διατάξεις του κανονισμού (ΕΚ) αριθ. 896/2001, καθώς και σύμφωνα με τον παρόντα κανονισμό.

2. Τα κράτη μέλη καταρτίζουν, μετά από τους ελέγχους που αναφέρονται στην παράγραφο 1, τον κατάλογο των παραδοσιακών εμπορευομένων, υπό την έννοια του άρθρου 3 παράγραφος 1 του κανονισμού (ΕΚ) αριθ. 896/2001, οι οποίοι πραγματοποίησαν, κατά τα έτη 2000, 2001 και 2002, πρωτογενείς εισαγωγές μετά από τις οποίες ακολούθησε η θέση σε ελεύθερη κυκλοφορία στα νέα κράτη μέλη, καθώς και τον κατάλογο των μη παραδοσιακών εμπορευομένων.

3. Τα κράτη μέλη κοινοποιούν στην Επιτροπή, το αργότερο έως τις 15 Απριλίου 2004, τους καταλόγους που προβλέπονται στην παράγραφο 2, καθώς και τις ακόλουθες πληροφορίες:

α) για κάθε παραδοσιακό εμπορευόμενο, τον ετήσιο μέσο όρο των πρωτογενών εισαγωγών για την περίοδο 2000-2002, όπως προβλέπεται στο άρθρο 3 παράγραφος 1·

β) για κάθε εμπορευόμενο, τις ποσότητες που όντως τέθηκαν σε ελεύθερη κυκλοφορία στα νέα κράτη μέλη, για καθένα από τα έτη 2000, 2001 και 2002 όσον αφορά τους παραδοσιακούς εμπορευόμενους, και για καθένα από τα έτη 2002 και 2003 όσον αφορά τους μη παραδοσιακούς εμπορευόμενους.

Άρθρο 8

Συμπληρωματικές κοινοποιήσεις και έλεγχοι

Η Επιτροπή κοινοποιεί σε όλα τα κράτη μέλη τους καταλόγους των παραδοσιακών και των μη παραδοσιακών εμπορευομένων.

Η Επιτροπή ζητά από τα κράτη μέλη τη διενέργεια των αναγκαίων συμπληρωματικών επαληθεύσεων και διοργανώνει, εφόσον χρειαστεί, με τις αρμόδιες εθνικές αρχές, κατάλληλους ελέγχους, προκειμένου να εντοπίσει ή να προλάβει καταχρηστικές δηλώσεις εκ μέρους των εμπορευομένων.

Άρθρο 9

Οι διατάξεις των άρθρων 3 έως 10 του τίτλου II του κανονισμού (ΕΚ) αριθ. 896/2001 εφαρμόζονται με την επιφύλαξη των διατάξεων του παρόντος κανονισμού.

Για τους σκοπούς της εφαρμογής του παρόντος κανονισμού, τα άρθρα 11 και 12 του κανονισμού (ΕΚ) αριθ. 896/2001 ισχύουν για τους εμπορευόμενους που αναφέρονται στα άρθρα 3 και 4.

Άρθρο 10

Έναρξη ισχύος

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Μαρτίου 2004.

Για την Επιτροπή

Franz Fischler

Μέλος της Επιτροπής

(1) ΕΕ L 47 της 25.2.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2587/2001 (ΕΕ L 345 της 29.12.2001, σ. 13).

(2) ΕΕ L 126 της 8.5.2001, σ. 6· κανονισμός όπως τροποποιήθηκε τελευταία από τον κανονισμό (ΕΚ) αριθ. 1439/2003 (ΕΕ L 204 της 13.8.2003, σ. 30).

(3) ΕΕ L 205 της 3.8.1985, σ. 5.